

**KUVENDI**

**PROJEKT-LIGJ**

**“PËR**

**DISA SHTESA DHE NDRYSHIME NË LIGJIN NR. 8331 DATË 21.4.1998 “PËR EKZEKUTIMIN E VENDIMEVE PENALE”**

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,

**KUVENDI**

**I REPUBLIKËS SË SHQIPËRISË**

**VENDOSI:**

Në ligjin nr.8331, datë 21.4.1998 “Për ekzekutimin e vendimeve penale”, bëhen këto shtesa dhe ndryshime:

**Neni 1**

Në nenin 30 i ligjit paragrafi i fundit ndryshon si vijon:

1. “Kur personi i dënuar me gjysmëliri nuk kthehet në institucionin e ekzekutimit të vendimeve penale, drejtori i institucionit pasi të ketë verifikuar faktet dhe rrethanat për moskthimin e tij, informon menjëherë prokurorin dhe njofton Shërbimin e Provës. Shërbimi i Provës pasi verifikon faktet dhe rrethanat informon prokurorin dhe i kërkon gjykatës ndryshimin e pjesshëm a të plotë të dënimit alternativ ose revokimin e tij.

**Neni 2**

Në nenin 31/1, paragrafi i dytë ndryshon si vijon:

“Shërbimi i provës informon prokurorin dhe i kërkon gjykatës ndryshimin e pjesshëm a të plotë të dënimit alternativ ose revokimin e tij, kur personi i dënuar nuk mban kontakte me këtë shërbim apo nuk përmbush detyrimin e vendosur”.

**Neni 3**

Në nenin 31/3, paragrafi i dytë dhe i katërt: ndryshon si vijon:

“Personi i dënuar paraqet pranë gjykatës kërkesën për pezullimin e detyrimit për kryerjen e punës në interes publik. Shërbimi i provës pasi verifikon ndryshimin e situatës i raporton menjëherë gjykatës dhe informon prokurorin”.

“Gjykata, brenda 5 ditëve nga marrja e kërkesës, merr vendimin për pezullimin e ekzekutimit të urdhrit për punë me interes publik, të cilin ia dërgon menjëherë prokurorit dhe shërbimit të provës.”

**Neni 4**

Në nenin 31/4 paragrafi i gjashtë ndryshon si vijon:

“Nëse personi, që vuan dënimin me qëndrim në shtëpi, nuk respekton detyrimet e vendosura nga gjykata, shërbimi i provës, pasi të ketë verifikuar faktet dhe rrethanat, informon prokurorin dhe i kërkon gjykatës ndryshimin e pjesshëm a të plotë të dënimit alternativ ose revokimin e tij”

**Neni 5**

Neni 31/5 ndryshon si vijon:

“Kur gjykata vendos pezullimin e ekzekutimit të vendimit me burgim dhe zëvendësimin e tij me vënien në provë, vendimin e formës së prerë ia dërgon prokurorit dhe Shërbimit të Provës.

I dënuari i vënë në provë, merr kontakt me shërbimin e provës ku banon brenda pesë ditëve nga marrja e formës së prerë të vendimit dhe mban kontakte të rregullta me shërbimin e provës në mënyrën e përcaktuar në programin e realizimit të mbikëqyrjes gjatë gjithë periudhës së provës. Shërbimi i Provës i raporton gjykatës dhe prokurorit, si dhe organeve vendore të Policisë së Shtetit me kërkesë të tyre.

Në rastet kur shërbimi i provës konstaton se i dënuari nuk përmbush detyrimet e përcaktuara dhe shmang pa arsye kontaktet, informon prokurorin dhe i kërkon gjykatës ndryshimin e pjesshëm a të plotë të dënimit alternativ ose revokimin e tij.

**Neni 6**

Në nenin 31/6 paragrafi i fundit ndryshon si vijon:

Shërbimi i provës në rastin kur vlerëson se i liruari me kusht nuk është në gjendje të përmbushë detyrimet e përcaktuara, njofton prokurorin dhe i kërkon gjykatës ndryshimin e pjesshëm a të plotë të dënimit alternativ ose revokimin e tij.

**Neni 7**

Në nenin 31/9 bëhen këto shtesa dhe ndryshime**:**

Në paragrafin e parë pas togfjalëshit “ia dërgon menjëherë vendimin prokurorit” shtohet togfjalëshi “dhe Shërbimit të Provës”.

Në paragrafin e dytë pas togfjalëshit “ mund t’i propozojë prokurorit” shtohet togfjalëshi “ose ti kërkojë gjykatës”.

Paragrafi i fundit ndryshon si më poshtë:

“Kur i dënuari nuk përmbush kushtet dhe detyrimet e përcaktuara nga gjykata, shërbimi i provës paraqet raport para gjykatës dhe informon prokurorin, i cili përmban informacion për rrethanat e shkeljes, shpjegimet e dhëna nga i dënuari, vlerësimin e punonjësit të shërbimit të provës dhe propozimin, së bashku me arsyet përkatëse, për të caktuar detyrime shtesë, për të zgjatur afatin e mbikëqyrjes apo për të ndryshuar kushtet e detyrimet për ekzekutimin e dënimit”.

**Neni 8**

Në nenin 31/10 paragrafi i parë, pas togfjalëshit “me kërkesë të prokurorit”, shtohet togfjalëshi “ose të Shërbimit të Provës”.

**Neni 9**

Në nenin 31/11 paragrafi i dytë, pas togfjalëshit “propozimin e prokurorit”, shtohet togfjalëshi “ose të Shërbimit të Provës”.

**Neni 10**

Nenet 31/7 dhe 31/12 shfuqizohen.

**Neni 11**

Ky ligj hyn në fuqi 15 ditë pas botimit në fletoren zyrtare.